1.Împreună pentru o Europă mai puternică



„[...] Cred că tocmai atunci când este pus la încercare, spiritul – sufletul – își arată întreaga sa splendoare.” – președinta Comisiei Europene, Ursula von der Leyen, Discursul privind starea Uniunii, 15 septembrie 2021

Uniunea noastră iese dintr-o perioadă de criză fără precedent. În fața unei serii de evenimente globale perturbatoare, am arătat că, acționând împreună, uniți și însuflețiți de mari ambiții, putem face față celor mai dificile provocări și ne putem onora angajamentele asumate față de cetățenii europeni.

Comisia Europeană a reacționat rapid la provocări, de la combaterea pandemiei de COVID-19 la abordarea efectelor schimbărilor climatice și ale crizei naturale și de la asigurarea faptului că o lume din ce în ce mai digitală este în slujba cetățenilor până la confruntarea cu o nouă realitate geopolitică globală. Am pus astfel temelia pentru un viitor mai bun. Toate acestea au fost realizate în conformitate cu agenda noastră îndrăzneață și transformatoare, în cadrul celor șase obiective ambițioase emblematice.

Programul de lucru din acest an ne va permite să menținem această dinamică și să luăm următoarele măsuri în cadrul acestui proces, acordând o atenție deosebită tinerei generații, grație propunerii ca 2022 să fie Anul european al tineretului.

În ultimul an, Comisia a prezentat pachetul inovator intitulat „Pregătiți pentru 55”, menit să îndeplinească, într-un mod sustenabil din punct de vedere economic și echitabil din punct de vedere social, obiectivele convenite în cadrul Legii climei, care este una revoluționară. Recentul raport privind încălzirea globală elaborat de Grupul interguvernamental al ONU privind schimbările climatice confirmă că nu avem timp de pierdut – viitoarele COP 26 de la Glasgow și COP 15 de la Kunming vor fi momente cruciale în acest sens, reflectând legătura intrinsecă dintre criza climatică și cea a biodiversității. Recentele creșteri ale prețurilor la energie confirmă, de asemenea, necesitatea unei tranziții către o energie curată și a reducerii dependenței UE de combustibilii fosili.

Am prezentat, de asemenea, viziunea noastră îndrăzneață privind o Europă centrată pe om și autonomă din punct de vedere digital, până în 2030, cu o Busolă pentru dimensiunea digitală care să transforme această ambiție în realitate. Aceasta include propunerea privind normele pentru un internet sigur și securizat și pentru o identitate digitală comună în Europa. Am adoptat planul de acțiune privind Pilonul european al drepturilor sociale și am propus o serie de obiective sociale pentru 2030, aprobate de liderii UE în cadrul Summitului social de la Porto. Pentru a consolida și mai mult egalitatea în cadrul Uniunii Europene, am propus măsuri de intensificare a luptei împotriva rasismului și a discriminării bazate pe gen și pe orientarea sexuală, intensificându-ne, în același timp, eforturile pentru a le permite cetățenilor cu handicap să se implice pe deplin în societate. De asemenea, am luat măsuri ferme pentru a susține și a consolida statul de drept, pentru a proteja valorile fundamentale ale Uniunii noastre și pentru a consolida reziliența democratică, astfel cum se prevede în Planul de acțiune pentru democrația europeană.

Toate acestea au fost realizate în contextul pandemiei, care a necesitat acțiuni de o amploare fără precedent, atât pentru a proteja sănătatea cetățenilor, cât și pentru a reduce la minimum impactul socioeconomic în sens larg. În total, Comisia a adoptat peste 2 326 de măsuri ca răspuns imediat. Datorită strategiei noastre de vaccinare, care s-a bucurat de succes, Uniunea a putut asigura 4,6 miliarde de doze de vaccinuri împotriva COVID-19, fiind astfel atins obiectivul de vaccinare completă a 70 % din populația adultă a UE până la sfârșitul verii. UE a fost, de asemenea, forța motrice a răspunsului global la pandemia de COVID-19 și unul dintre principalii contribuitori la mecanismul COVAX.

Pentru a ne asigura că, în cazul unor eventuale viitoare pandemii, vom fi mai bine pregătiți, ne-am accelerat eforturile de instituire a unei veritabile uniuni europene a sănătății. Am luat măsuri pentru a sprijini redeschiderea Europei în condiții de siguranță, inclusiv prin instituirea certificatului digital al UE privind COVID, aprobat în timp record, pe care îl utilizează acum milioane de persoane.

Am abordat consecințele sociale și economice ale pandemiei, împreună cu statele membre, printr-o serie de programe și de instrumente ambițioase și cuprinzătoare. Capacitatea combinată a bugetului pe termen lung al Uniunii și a NextGenerationEU va pune la dispoziție 2 018 mii de miliarde EUR pentru a stimula economia și a reconstrui o Europă post-COVID-19 mai verde, mai echitabilă, mai digitală și mai rezilientă. Activarea clauzei derogatorii generale din Pactul de stabilitate și de creștere și a cadrului temporar privind ajutoarele de stat le-a permis statelor membre să sprijine economia cu 6,6 % din PIB în 2020 și cu 7,1 % din PIB în 2021. Aceste măsuri au contribuit la menținerea stabilității și la asigurarea unei puternice redresări economice. Ne vom asigura că bugetul UE va fi cheltuit în conformitate cu principiile bunei gestiuni financiare, asigurând protejarea deplină a intereselor financiare ale UE. În plus, până în prezent am mobilizat 21 de miliarde EUR din fondurile de care dispune politica de coeziune pentru a oferi sprijin de urgență sectorului medical și pentru a proteja locurile de muncă; în plus, cele 50 de miliarde EUR din cadrul REACT-EU au acționat ca o punte către instrumentele de redresare.

Acțiunile noastre de redresare a Europei dau deja rezultate. În centrul instrumentului NextGenerationEU, care dispune de un buget de peste 800 de miliarde EUR, Mecanismul de redresare și reziliență ne oferă acum ocazia de a deschide calea către o redresare susținută și favorabilă incluziunii. Impactul transformator al mecanismului va continua să se propage și să crească în anii următori, pe măsură ce se vor pune în aplicare reformele și se vor realiza investițiile, cu respectarea deplină a valorilor și a drepturilor fundamentale ale UE.

Am învățat multe în ultimul an și jumătate, inclusiv faptul că nu este suficient să ne redresăm în urma unei crize de o asemenea amploare, ci trebuie să ieșim din criză mai puternici și mai rezilienți, plasându-ne economiile pe o traiectorie de creștere susținută. Trebuie să punem în aplicare măsurile asupra cărora am convenit în ultimul an. De asemenea, în anii următori va trebui să promovăm investiții publice și private suplimentare în întreaga Uniune pentru ca dubla tranziție verde și digitală să se bucure de succes.

Comisia și-a respectat angajamentul de a consolida rolul de lider mondial al Uniunii, inclusiv în ceea ce privește măsurile de combatere a pandemiei, acțiunile climatice și biodiversitatea, prin promovarea unei agende comerciale puternice, deschise și echitabile și prin menținerea ordinii mondiale bazate pe norme. Am consolidat angajamentul UE față de Balcanii de Vest și am întărit parteneriatele cu vecinii noștri din est și sud, prin intermediul unor planuri economice și de investiții ambițioase, procedând întocmai și cu Africa.

În plus, am stabilit o nouă agendă UE-SUA pentru o schimbare globală, am continuat să punem în aplicare o politică nuanțată și solidă față de China, ne-am consolidat abordarea față de Rusia, am elaborat o agendă constructivă și realistă împreună cu Turcia și am prezentat strategii pentru a spori eficacitatea cooperării multilaterale și a acțiunilor umanitare.

În acest spirit ne prezentăm astăzi programul de lucru pentru 2022. Acest program demonstrează hotărârea noastră de a ieși din pandemie mai puternici decât eram înainte, de a accelera dubla tranziție verde și digitală și de a construi o societate mai echitabilă, mai rezilientă și mai solidară, în conformitate cu Agenda 2030 a ONU și cu Acordul de la Paris. Solicităm Parlamentului European și Consiliului să ajungă rapid la un acord cu privire la principalele propuneri legislative. Împreună, putem să ne asigurăm că cetățenii, întreprinderile și părțile interesate pot beneficia de eforturile noastre combinate. În paralel, vom prezenta propuneri în conformitate cu angajamentele pe care ni le-am asumat, astfel cum se prevede la punctele și anexele următoare la prezentul program de lucru.

2.Transpunerea în realitate a celor șase obiective ambițioase emblematice

2.1.Pactul verde european